text: À sa mere prist à priier
   Lyadès, que au chevalier
   La maint, qui l'avoit delivrée ;
   Et sa mere l'i a menée.
   Et quant Lyadès veü l'a,
   À ses piez cheöir se laissa.
   De joie ne povoit parler.
   Sachiez que de li relever
   PageV02P084
   N'atendi gaires longuement
   Cléomadès ; car erranment
   L'en releva en es le pas
   Moult doucement entre ses bras ;
   Car tant ert courtois que nus plus.
   De li fu estrains et tenus,
   Vousist ou non, moult durement.
   Cléomadès doutoit forment
   Qu'ele ne le reconneüst.
   Ne vorroit pas qu'ele seüst
   Que ce fust il, s'estre povoit.
   De ce nule garde n'avoit ;
   Car li hiaumes et li haubers
   Orent tant fait qu'il en ot pers
   Le viaire, et tout kamoissié ;
   Et l'avoit I petit blecié
   Bruns li Hardis cele jornée,
   Si c'un pou ot la joe enflée.
  